KOMISSION TIEDONANTO NEUVOSTOLLE

Euroopan unionin osallistuminen seitsemänteen Forest Europe -ministerikonferenssiin (Madrid, 20. ja 21. lokakuuta 2015)

Seitsemäs Forest Europe -ministerikonferenssi järjestetään Madridissa 20. ja 21. lokakuuta 2015. Konferenssiin osallistuu yli 40 Euroopan valtiota, muun muassa kaikki Euroopan unionin jäsenvaltiot, sekä Euroopan unioni (jota edustaa Euroopan komissio). Konferenssin järjestävät yhdessä Espanja ja Slovakia.

Ministerikonferensseissa käytävä metsäpoliittinen keskustelu, jota alettiin vuonna 2009 kutsua nimellä ”Forest Europe”, on hallitusten välinen ja maajohtoinen prosessi. Se käynnistettiin vuonna 1990, ja tavoitteena on edistää Euroopan metsien kestävää hoitoa ja käyttöä. Prosessi perustuu nykyisten 47 allekirjoittajamaan vapaaehtoisiin sitoumuksiin. Euroopan unioni on osallistunut prosessiin sen alusta alkaen ja on tähän mennessä allekirjoittanut kaikki sen tuloksena syntyneet päätöslauselmat ja julistukset.

Vuodesta 1990 lähtien on järjestetty kuusi Forest Europe -ministerikonferenssia (tunnettiin aiemmin nimellä ’Euroopan metsien suojelua käsittelevä ministerikonferenssi’).

Ensimmäinen ministerikonferenssi pidettiin joulukuussa 1990 Strasbourgissa, ja sen pääteemoja olivat metsien seuranta ja suojelu sekä metsätutkimukseen liittyvät kysymykset.

Toisen ministerikonferenssin tapahtumapaikkana kesäkuussa 1993 oli Helsinki, ja konferenssissa käsiteltiin lähinnä metsien kestävää hoitoa ja käyttöä, metsäluonnon monimuotoisuuden säilyttämistä, metsien ja ilmaston välistä suhdetta sekä Keski- ja Itä-Euroopan maiden metsien tilaa.

Kolmas ministerikonferenssi järjestettiin kesäkuussa 1998 Lissabonissa, ja sen aiheina olivat ennen kaikkea Euroopan metsäalan sosioekonomiset kysymykset, metsien kestävän hoidon ja käytön perusteet ja indikaattorit sekä metsäluonnon ja metsien maisemallisen monimuotoisuuden säilyttäminen.

Neljäs ministerikonferenssi järjestettiin huhtikuussa 2003 Wienissä, ja siinä käsiteltiin ennen muuta metsien kestävän hoidon ja käytön yhdentämistä laajemmin kestävään kehitykseen.

Viides ministerikonferenssi järjestettiin Varsovassa marraskuussa 2007, ja käsiteltävinä oli kaksi keskeistä teemaa: metsien, puun ja energian välinen suhde sekä metsät ja vesi.

Viimeisin ministerikonferenssi järjestettiin kesäkuussa 2011 Oslossa Norjassa. Ministerit hyväksyivät konferenssissa metsien suojelua sekä kestävää hoitoa ja käyttöä koskevat vuoden 2020 eurooppalaiset tavoitteet ja päättivät käynnistää neuvottelut Euroopan metsiä koskevasta oikeudellisesti sitovasta sopimuksesta.

Komissio osallistui näihin kuuteen konferenssiin Euroopan unionin puolesta ja allekirjoitti jäsenvaltioiden rinnalla niiden päätösasiakirjat.

Edellisten kokousten tavoin myös seitsemäs Forest Europe -ministerikonferenssi on askel kohti niiden sitoumusten täytäntöönpanoa Euroopassa, jotka tehtiin Rio de Janeirossa vuonna 1992 järjestetyssä Yhdistyneiden kansakuntien ympäristö- ja kehityskonferenssissa ja sen yhteydessä laadituissa luonnon monimuotoisuutta ja aavikoitumisen estämistä koskevissa yleissopimuksissa ja ilmastonmuutosta koskevassa puiteyleissopimuksessa, Johannesburgissa vuonna 2002 pidetyssä maailmanlaajuisessa kestävää kehitystä koskeneessa huippukokouksessa sekä Yhdistyneiden kansakuntien metsäfoorumissa (UNFF, vuodesta 2000 nykyhetkeen).

Madridissa pidettävässä seitsemännessä Forest Europe -ministerikonferenssissa käsitellään seuraavia teemoja: